b'\n_START_ARTICLE_\n\xc5\xa0la\xc5\xbe\xc5\xb3 tiltas\n_START_SECTION_\nPotvyniai\n_START_PARAGRAPH_\nTiltas ypatingas tuo, kad nejungia dviej\xc5\xb3 kurios nors up\xc4\x97s krant\xc5\xb3, o skirtas tik polaid\xc5\xbeio vandenims nutek\xc4\x97ti. Kasmet pavasar\xc4\xaf, kai Nemunas i\xc5\xa1silieja, Rusn\xc4\x97s apylinki\xc5\xb3 \xc5\xbeemumos u\xc5\xbeliejamos potvynio vandens. Ant potvynio protakos pastatytas tiltas, kurio va\xc5\xbeiuojamoji dalis \xc4\xafrengta ant 13 ark\xc5\xb3. \xc4\xae pietus nuo tilto plyti \xc5\xbdalgiri\xc5\xb3 mi\xc5\xa1kas. Tilto prieigos kiekvien\xc4\x85 pavasar\xc4\xaf \xc5\xbeenkliai apsemiamos. Apsemtoje teritorijoje \xc4\xafprastai skelbiama ekstremali situacija, nes vandens gylis ant apsemto kelio pasiekia 1 m ir daugiau. D\xc4\x97l auk\xc5\xa1to vandens lygio ir ledo ly\xc4\x8di\xc5\xb3 va\xc5\xbeiuoti apsemtu ruo\xc5\xbeu \xc4\xafmanoma tik specialiosios paskirties transporto priemon\xc4\x97mis, tod\xc4\x97l tiltas \xc4\xafprastam eismui b\xc5\xabna laikinai u\xc5\xbedaromas, jo prieigose \xc4\xafrengiamas policijos postas. Per potvynius organizuojama \xc5\xa0ilut\xc4\x97s-Rusn\xc4\x97s perk\xc4\x97la.\n_START_SECTION_\nIstorija\n_START_PARAGRAPH_\nPo 1923 m. sukilimo Klaip\xc4\x97dos kra\xc5\xa1tui tapus Lietuvos dalimi, nelengvus ekonomikos laikus i\xc5\xa1gyvenusi Lietuvos vald\xc5\xbeia suskubo pastatyti tilt\xc4\x85 u\xc5\xbeliejamoje teritorijoje. 1926 m. vasar\xc4\x85 \xc4\xaf naujo, 616 t\xc5\xabkst. lit\xc5\xb3  kainavusio tilto atidarymo i\xc5\xa1kilmes buvo atvyk\xc4\x99s tuometinis Lietuvos Respublikos Prezidentas Kazys Grinius. Jis buvo pirmasis i\xc5\xa1 prezident\xc5\xb3, \xc4\xaf \xc5\xa1\xc4\xaf kra\xc5\xa1t\xc4\x85 atvyk\xc4\x99s po jo prijungimo prie Lietuvos. 1990 lapkri\xc4\x8dio 23 d. prie tilto buvo atidengta memorialin\xc4\x97 lenta. 1995 m. objektas \xc4\xaftrauktas \xc4\xaf Lietuvos Respublikos kult\xc5\xabrinio paveldo registr\xc4\x85, kaip turintis istorin\xc4\x99 ir technin\xc4\x99 reik\xc5\xa1m\xc4\x99.'